[pic] | EUROOPA ÜHENDUSTE KOMISJON |

Brüssel 12.1.2009

KOM(2008) 911 lõplik

2007/0199 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb Euroopa Parlamendi ja nõukogu määruse (millega muudetakse määrust (EÜ) nr 1775/2005 maagaasiedastusvõrkudele juurdepääsu tingimuste kohta) vastuvõtmist

2007/0199 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb Euroopa Parlamendi ja nõukogu määruse (millega muudetakse määrust (EÜ) nr 1775/2005 maagaasiedastusvõrkudele juurdepääsu tingimuste kohta) vastuvõtmist

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2007) 532 – 2007/0199/COD): | 19.9.2007 |

Euroopa Majandus- ja Sotsiaalkomitee arvamuse kuupäev: | 22.4.2008 |

Regioonide Komitee arvamuse kuupäev: | 10.4.2008 |

Euroopa Parlamendi arvamuse kuupäev (esimene lugemine): | 9.7.2008 |

Ühise seisukoha ühehäälse vastuvõtmise kuupäev: | [9.1.2009] |

2. KOMISJONI ETTEPANEKU EESMÄRK

Kõnealune ettepanek on osa ELi maagaasi ja elektrienergia siseturgu käsitlevast kolmandast õigusaktide paketist („kolmas pakett”), mis koosneb kahest direktiivist ja kolmest määrusest.

Paketi peamine eesmärk on kehtestada õigusraamistik, mis on vajalik selleks, et muuta turu avamine täielikul määral tõhusaks ning luua kodanike ja Euroopa Liidu tööstuse huvides ühtne ELi gaasi- ja elektriturg. Selle abil hoitakse hinnad võimalikult madalal ning parandatakse teenindusstandardeid ja energiavarustuse kindlust.

Seda tehakse järgmiste põhimeetmete abil:

- tõhusam regulatiivne järelevalve sõltumatute riiklike reguleerivate asutuste poolt;

- ameti loomine, et tagada riiklike reguleerivate asutuste tõhus koostöö ja teha otsuseid kõikides asjakohastes piiriülestes küsimustes;

- kohustuslik koostöö võrguettevõtjate vahel, et ühtlustada kogu Euroopas kõik energiatranspordiga seotud eeskirjad ja koordineerida investeeringute kavandamist;

- energia tootmise ja ülekandmise tõhus eraldamine, et vältida igasugust huvide konflikti, soodustada võrguinvesteeringuid ja vältida igasugust diskrimineerivat käitumist;

- jaemüügituru suurem läbipaistvus ja parem toimimine;

- suurem solidaarsus ja piirkondlik koostöö liikmesriikide vahel, et tagada parem varustuskindlus.

3. MÄRKUSED ÜHISE SEISUKOHA KOHTA

3.1. Üldised märkused

Ühine seisukoht, mille nõukogu on vastu võtnud kolmanda paketi moodustava viie dokumendi kohta, sisaldab kõiki komisjoni ettepaneku olulisi komponente, mida on vaja selleks, et tagada gaasi ja elektri siseturu nõuetekohane toimimine ning et üldisemalt saavutada allpool seatud olulised eesmärgid. Seepärast toetab komisjon seda üldiselt (vt punkt 3.2).

Esimesel lugemisel keskenduti nõukogusisese kokkuleppe saavutamisele. Seepärast ei viidud Euroopa Parlamendi vastu võetud muudatusettepanekuid ühisesse seisukohta ametlikult sisse. Sellekohased läbirääkimised toimuvad teisel lugemisel. Mõnesid Euroopa Parlamendi vastu võetud muudatusettepanekuid on siiski ühise seisukoha puhul arvesse võetud (vt punkt 3.3). Komisjon leiab, et teisel lugemisel tuleks arvesse võtta paljusid muidki muudatusettepanekuid (vt punkt 3.4).

3.2. Konkreetsed märkused

Peamised komisjoni ettepaneku muudatused on järgmised.

3.2.1 Võrgueeskirjade kehtestamine ja muutmine

Ühise seisukohaga muudetakse komisjoni ettepanekut seoses võrgueeskirjade kehtestamise ja muutmise korraga. Ühise seisukohaga kehtestatakse uued ameti koostatavad raamsuunised, mida ülekandesüsteemi haldurid peavad kohaldama Euroopa võrgueeskirjade väljatöötamisel. (Vt komisjoni hinnang punktis 3.3)

3.2.2 Võrkude investeerimiskava

Komisjoni ettepaneku kohaselt peaks Euroopa maagaasi ülekandesüsteemi haldurite võrgustik (ENTSOG) koostama iga kahe aasta järel võrkude investeerimiskava. Nõukogu on muutnud selle mittesiduvaks soovituslikuks võrkude arengukavaks. (Vt komisjoni hinnang punktis 3.3)

3.2.3 ENTSO kulud

Nõukogu lisab nõude, et reguleerivad asutused kiidaksid heaks ENTSO kulud, kui need on mõistlikud ja proportsionaalsed. Komisjon nõustub kõnealuse muudatusettepanekuga, kui lisatakse, et kulud kiidetakse heaks eelnevalt, et vältida ülekandesüsteemi haldurite õiguslikku kindlusetust seoses ENTSOs osalemise kulude hüvitamisega.

3.2.4 Tariifid

Komisjoni ettepaneku kohaselt tuleks tariifid kehtestada sisse- ja väljavoolupunktide jaoks eraldi. Nõukogu lisas liikmesriikide jaoks järgitava kaheaastase rakendusperioodi, millega komisjon nõustub.

3.2.5 Hoidlate kasutamise läbipaistvus

Komisjon tegi ettepaneku täieliku läbipaistvuse kohta hoidlate ja maagaasi veeldusjaamade kasutamisel. Nõukogu parandas artiklit, märkides, et hoidlate haldurid võib vabastada hoidlate kasutamist käsitleva teabe avaldamisest, kui hoidla kasutajaid on ainult üks, kui avaldamine kahjustaks tema kaubanduslikku positsiooni ja kui reguleeriv asutus kiidab mitteavaldamise heaks. (Vt komisjoni hinnang punktis 3.3)

3.2.6 Suunised

Komisjon esitas hulgaliselt suuniseid, mis hõlmasid olemasolevaid suuniseid, palju uusi teemasid ja võrgueeskirjadel põhinevaid suuniseid.

Nõukogu jättis eelkõige välja kõik selgesõnalised viited suunistele, mis on võrgueeskirjade loetelus juba nimetatud. Komisjon võib nõustuda sellise õigusaktide koostamise võimalusega.

Nõukogu jättis siiski välja ka teatavad suunistega seotud valikud.

- Komisjoni ettepanek sisaldas võimalust kehtestada suunised jaemüügiturgude jaoks. Liikmesriikidel palutakse määratleda andme- ja tarnijavahetuse menetlused, kuid nõukogu on viinud kõnealuse artikli üle direktiivi. Sama ajal on ta jätnud välja suuniste kehtestamise võimaluse. Komisjon võib mõlemaga nõustuda.

- Komisjon esitas oma ettepanekus võimaluse anda suuniseid maagaasi veeldusjaamade ja hoidlatega seotud järelturu kohta. Nõukogu on selle valiku välja jätnud. Komisjon leiab, et selle väljajätmisega ei saa nõustuda, kuna järelturgudel on oluline osa infrastruktuuri kasutamise optimeerimisel nii ülekandmise, hoidlate kui ka maagaasi veeldusjaamade puhul, ning seepärast võib eeskirju olla tulevikus vaja kõigi kolme puhul.

3.3. Euroopa Parlamendi muudatusettepanekutele vastavad ühise seisukoha aspektid

Ühises seisukohas kajastuvad paljud Euroopa Parlamendi muudatusettepanekud, mille sõnastus või sisu on sama. Need on järgmised.

3.3.1 Ameti volitused töötada välja raamsuunised ja eeskirjad

Nii nõukogu ühine seisukoht kui ka Euroopa Parlamendi muudatusettepanekud (muudatusettepanek 50) muudavad komisjoni ettepanekut seoses võrgueeskirjade kehtestamisega. Ühise seisukohaga tuuakse sisse uued ameti koostatavad raamsuunised, mida ülekandesüsteemi haldurid peavad kohaldama Euroopa võrgueeskirjade väljatöötamisel.

Komisjon toetab ameti jaoks selgemalt määratletud rolli eeskirjade koostamisel. Selle asemel, et esitada oma arvamus alles pärast seda, kui ülekandesüsteemi haldurid on eeskirjad koostanud, määratleb amet eelnevalt eeskirjadega seotud nõuded raamsuunistena konkreetses valdkonnas.

Samuti teeb Euroopa Parlament ettepaneku, et amet peaks vastu võtma siduvad võrgueeskirjad (muudatusettepanek 51/rev), kuigi nõukogu on jätkuvalt seisukohal, et ainult komisjon saab muuta eeskirjad siduvaks. Komisjon ei saa toetada Euroopa Parlamendi püüet muuta amet tugevamaks, kuna see on vastuolus Euroopa Kohtu otsusega Meroni kohtuasjas, milles on sätestatud, et komisjon ei tohi otsustusõigust üle anda teisele organile.

3.3. Konsulteerimine ja järelevalve ENTSO poolt

Nii ühine seisukoht kui ka Euroopa Parlamendi muudatusettepanek muudab komisjoni ettepanekut seoses ENTSO-poolse konsulteerimisega gaasi puhul. Ühises seisukohas selgitatakse ENTSO rolli võrreldes ametipoolse konsulteerimisega. Euroopa Parlamendi muudatusettepanek (muudatusettepanek 22) on samasuunaline, kuid see on liiga piirav ega jäta ENTSO-le piisavat tegevusvabadust seoses konsulteerimise ja järelevalvega.

3.3.3 Läbipaistvus ja konfidentsiaalsus

Komisjon tegi ettepaneku täieliku läbipaistvuse kohta hoidlate ja maagaasi veeldusjaamade kasutamisel. Nõukogu parandas artiklit, märkides, et hoidlate haldurid võib vabastada hoidlate kasutamist käsitleva teabe avaldamisest, kui hoidla kasutajaid on ainult üks, kui avaldamine kahjustaks tema kaubanduslikku positsiooni ja kui reguleeriv asutus kiidab mitteavaldamise heaks. Euroopa Parlament on teinud ettepaneku lisada artikkel (muudatusettepanek 42), mis lubab hoidlate halduritel ja maagaasi veeldusjaama halduritel mitte avaldada andmeid, kui sellega rikutaks konfidentsiaalsusnõudeid.

Komisjoni arvates ei ole Euroopa Parlamendi muudatusettepanek piisavalt piirav ja selles eelistatakse läbipaistvusele konfidentsiaalsust, samas kui konkurentsivõimeline turg näeb ette, et läbipaistvus on reegel ja konfidentsiaalsus on erand. Nõukogu muudatusettepanek on vastuvõetav hoidlate üksikkasutajatega seotud konkreetsel juhul, kuna tavaliselt on tegemist väikeste hoidlatega, mida haldurid kasutavad peamiselt oma tarbeks. Läbipaistvuskohustustest vabastamise võimalus piirdub õigustatult hoidlate üksikkasutajatega, kuna võib eeldada, et turg teab, et mõnel nendest (väikestest) hoidlatest on ainult üks kasutaja. Andmete avaldamine võib seega kahjustad nende kaubanduslikku positsiooni hoidla võimsuse valdajana, eriti kui konkurendid rajavad hoidlad uutele turgudele.

3.4. Euroopa Parlamendi muudatusettepanekud, millega komisjon nõustus, kuid mida ei kiitnud heaks nõukogu

Komisjoni nõustub – mõnel juhul sõnastuse täpsustamist või ümbersõnastamist eeldades – täielikult või vähemalt osaliselt enamiku Euroopa Parlamendi muudatusettepanekutega. See kehtib järgmiste põhiküsimuste puhul.

3.4.1 Ameti volitused seoses investeerimiskavadega

ENTSO võtab ühise seisukoha alusel vastu soovitusliku 10aastase võrkude arengukava. Amet vaatab kava läbi ning võib teha komisjonile ja ENTSO-le sellekohaseid muudatusettepanekuid. Euroopa Parlament teeb ettepaneku, et amet peaks võtma vastu siduva võrkude investeerimiskava, mille valmistab ette ENTSO. Komisjon ei nõustu sellega, et ametile antakse otsustusõigus võtta vastu siduv investeerimiskava. Komisjon toetab siiski seda, et amet võtab vastu mittesiduva investeerimiskava või et amet kontrollib riiklike reguleerivate asutuste poolt heaks kiidetud riiklike investeerimiskavade ja ENTSO 10aastase võrkude arengukava vastavust.

3.4.2 Riiklike reguleerivate asutuste volitused

Euroopa Parlament tegi ettepaneku laiendada reguleerivate asutuste volitusi, suurendades nende rolli võimsuste jaotamisel ja ülekoormuse juhtimisel hoidlate ja maagaasi veeldusjaamade puhul (muudatusettepanek 41), samuti nende rolli määruse jõustamisel (muudatusettepanekud 39 ja 46).

4. KOKKUVÕTE

Komisjon on seisukohal, et ühises seisukohas säilitatakse komisjoni ettepaneku põhipunktid. Komisjon leiab, et sisulistes küsimustes on ühises seisukohas leitud hea tasakaal ja toimiv kompromiss, mis aitab gaasi ja elektri siseturul tõrgeteta toimida. Samas leiab komisjon, et mitmeid Euroopa Parlamendis esimesel lugemisel vastu võetud muudatusettepanekuid tuleks arvesse võtta alles teisel lugemisel.